ซื้อหุ้น ราคาต่ำกว่าเจ้าของ อาจไม่ได้ดีเสมอไป
โดย P/BV มักจะเป็นอัตราส่วนที่บอกว่า เราซื้อหุ้นแพงหรือถูกกว่าเจ้าของแค่ไหน  แล้วหากเราจะนำ P/BV ไปใช้ ต้องระวังอะไรบ้าง ?  ลงทุนแมนจะเล่าให้ฟัง
12 ต.ค. 2565

ซื้อหุ้น ราคาต่ำกว่าเจ้าของ อาจไม่ได้ดีเสมอไป /โดย ลงทุนแมน
หากพูดถึงการวัดความถูกหรือแพงของหุ้น 
นอกจากอัตราส่วนมูลค่ากิจการต่อกำไร หรือ P/E แล้ว
อีกหนึ่งอัตราส่วน ที่ได้รับความนิยม 
ก็คือ Price to Book Value ย่อได้เป็น P/BV
หรือก็คือ อัตราส่วนมูลค่ากิจการ เทียบกับมูลค่าตามบัญชี
โดย P/BV มักจะเป็นอัตราส่วนที่บอกว่า เราซื้อหุ้นแพงหรือถูกกว่าเจ้าของแค่ไหน 
แล้วหากเราจะนำ P/BV ไปใช้ ต้องระวังอะไรบ้าง ? 
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
P/BV เป็นการคำนวณโดยใช้ ราคาตลาดของหุ้น มาหารด้วยมูลค่าทางบัญชีต่อหุ้น
ซึ่งมูลค่าทางบัญชีก็คือ ส่วนของผู้ถือหุ้น หรือส่วนของเจ้าของ ซึ่งหาได้จากงบการเงิน โดยการนำสินทรัพย์มาหักออกจากหนี้สิน
ยกตัวอย่างให้เห็นภาพ ถ้าบริษัทมีสินทรัพย์ 200 ล้านบาท มีหนี้สิน 100 ล้านบาท
และมีจำนวนหุ้นที่ 50 ล้านหุ้น ขณะที่หุ้นของบริษัทซื้อขายกันที่ 2 บาทต่อหุ้น
ส่วนของผู้ถือหุ้น จะเท่ากับ 200 - 100 = 100 ล้านบาท 
และมูลค่าหุ้นตามบัญชี จะเท่ากับ 100/50 = 2 บาทต่อหุ้น
ดังนั้น 
 
- บริษัทมี P/BV = 2/2 เท่ากับ 1 เท่า 
แปลว่า ราคาหุ้นเท่ากับมูลค่าทางบัญชี หรือนักลงทุนจะซื้อหุ้น เท่ากับเจ้าของ
 
- ในอนาคต ถ้า P/BV เปลี่ยนไป จนน้อยกว่า 1 เท่า 
แปลว่า ราคาหุ้นถูกกว่ามูลค่าทางบัญชี หรือนักลงทุนจะซื้อหุ้น ถูกกว่าเจ้าของ
 
- หรือถ้า P/BV มากกว่า 1 เท่า 
แปลว่า ราคาหุ้นแพงกว่ามูลค่าทางบัญชี หรือนักลงทุนจะซื้อหุ้น แพงกว่าเจ้าของ
 
โดยหลักการทั่วไป ถ้า P/BV ยิ่งสูง หมายถึง หุ้นนั้นยิ่งแพง 
ในทางกลับกัน ถ้า P/BV ยิ่งต่ำ หมายถึง หุ้นนั้นยิ่งถูก 
 
อย่างไรก็ตาม หากเราจะนำ P/BV ไปใช้ ก็มีข้อควรระวังอยู่เหมือนกัน ยกตัวอย่างเช่น
 
- หุ้น P/BV สูง ก็อาจไม่ใช่หุ้นแพงเสมอไป
ซึ่งอาจจะเป็นเพราะว่า ทรัพย์สินบางอย่างไม่สามารถวัดเป็นตัวเลขในงบการเงินได้ เช่น ความแข็งแกร่งของสินค้าของบริษัท ความสามารถของผู้บริหารและพนักงาน ความจงรักภักดีของลูกค้า เป็นต้น
หรือบริษัทมีทรัพย์สินอย่าง “ที่ดิน” ที่มีราคาตลาด สูงกว่าราคาที่บริษัทซื้อมา แต่ยังไม่ได้มีการประเมินราคาที่ดินใหม่ 
ส่งผลให้ราคาที่ดินที่แสดงในงบการเงิน ต่ำกว่าความเป็นจริง
- หุ้น P/BV ต่ำ ก็อาจไม่ใช่หุ้นถูกเสมอไป
ซึ่งอาจเป็นเพราะว่า หุ้นตัวนั้น ๆ อยู่ในอุตสาหกรรมที่อิ่มตัว หรือถดถอยแล้ว
หรือธุรกิจเหล่านั้น ต้องกันเงินทุนสำรองไว้มาก ซึ่งไม่สามารถปันผลเป็นเงินสดออกมาให้แก่ผู้ถือหุ้นได้ ทำให้ตลาดหุ้นไม่ให้มูลค่ากับหุ้นตัวนั้นเท่าไรนัก โดยสะท้อนมายัง P/BV ที่ต่ำนั่นเอง
- รวมไปถึง P/BV ยังขึ้นอยู่กับอุตสาหกรรมอีกด้วย
ยกตัวอย่าง หุ้นไทยทั้งตลาด ที่สะท้อนภาพรวมทั้งอุตสาหกรรม มี P/BV 1.6 เท่า
ขณะที่ ธุรกิจธนาคาร อย่างธนาคารกรุงเทพ มี P/BV 0.5 เท่า 
หรือธุรกิจค้าปลีก อย่างร้านสะดวกซื้อเซเว่น อีเลฟเว่น มี P/BV 4.7 เท่า
ถ้าดูแบบนี้ จะเห็นได้ว่า ช่วงของ P/BV ค่อนข้างกว้างอยู่มาก 
เพราะแต่ละธุรกิจอาจมีความเสี่ยงแตกต่างกัน หรือตลาดหุ้นให้มูลค่ากับสิ่งที่อยู่ในงบการเงินของแต่ละธุรกิจไม่เหมือนกัน
ดังนั้น การใช้ P/BV ก็ควรจะเปรียบเทียบกับบริษัทที่ทำธุรกิจคล้ายกัน หรือเปรียบเทียบกับค่าในอดีตที่ผ่านมาของหุ้นตัวนั้น ๆ
ถึงตรงนี้ เราน่าจะเข้าใจการนำ P/BV ไปใช้ในการลงทุนกันมากขึ้น 
โดย P/BV นั้น ก็เป็นตัวช่วยในการประเมินเรื่องความถูกหรือแพงของหุ้นปัจจัยหนึ่งเท่านั้น
 
เพราะในความเป็นจริง การเคลื่อนไหวของราคาหุ้น ขึ้นอยู่กับหลายปัจจัย ทั้งแนวโน้มการเติบโตของธุรกิจ กระแสเงินสดของธุรกิจ และความเชื่อมั่นในบริษัท 
 
ดังนั้น การตัดสินใจลงทุน ก็ควรพิจารณาทุกอย่างให้รอบด้าน
เพื่อช่วยให้เราไม่ติดกับดัก P/BV นั่นเอง..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-